b'\n_START_ARTICLE_\nNicolas Petan\n_START_SECTION_\nSeuraura\n_START_PARAGRAPH_\nPetan on North Shore Winter Clubin kasvatti. H\xc3\xa4n toimi joukkueen kapteenina PCBHL-junioriliigassa kaudella 2009\xe2\x80\x932010, jonka j\xc3\xa4lkeen Portland Winterhawks varasi Petanin 16. pelaajana kes\xc3\xa4ll\xc3\xa4 2010. H\xc3\xa4n pelasi kauden 2010\xe2\x80\x932011 viel\xc3\xa4 p\xc3\xa4\xc3\xa4asiassa BCMML-liigan Greater Vancouver Canadiansissa, jonka paras pistemies ja sy\xc3\xb6tt\xc3\xa4j\xc3\xa4 Petan oli tehoilla 19+30=49. H\xc3\xa4net valittiin kauden p\xc3\xa4\xc3\xa4tteeksi liigan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Petan edusti kauden aikana my\xc3\xb6s Brittil\xc3\xa4ist\xc3\xa4 Kolumbiaa Kanadan talvikisoissa voittaen kultaa. H\xc3\xa4n jakoi joukkueensa sis\xc3\xa4isen sy\xc3\xb6tt\xc3\xb6p\xc3\xb6rssin voiton Evan Morrisonin ja Anthony Duclairin kanssa. Kausi 2011\xe2\x80\x932012 oli Petanille varsinainen tulokaskausi WHL:ss\xc3\xa4 ja h\xc3\xa4n teki 61 runkosarja- ja 22 playoff-ottelussa tehot 14+21=35. Petan eteni Winterhawksin kanssa aina WHL:n finaaleihin saakka, jotka vei kuitenkin Edmonton Oil Kings otteluvoitoin 4\xe2\x80\x933._NEWLINE_Kaudella 2011\xe2\x80\x932012 Petan voitti tehoilla 46+74=120 koko WHL:n sy\xc3\xb6tt\xc3\xb6p\xc3\xb6rssin ja jakoi pistep\xc3\xb6rssin voiton joukkuetoverinsa Brendan Leipsicin kanssa. Leipsic vei kuitenkin suuremman maalim\xc3\xa4\xc3\xa4r\xc3\xa4ns\xc3\xa4 turvin Bob Clarke Trophyn, kuten my\xc3\xb6s CHL Top Scorer Awardin. Petan voitti my\xc3\xb6s WHL:n tehotilaston lukemalla +68. Kev\xc3\xa4\xc3\xa4n 2013 pudotuspeleiss\xc3\xa4 h\xc3\xa4n oli tehoilla 9+19=28 liigan paras sy\xc3\xb6tt\xc3\xa4j\xc3\xa4 ja sijoittui pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Ty Rattie. Petan voitti kauden p\xc3\xa4\xc3\xa4tteeksi WHL:n mestaruuden, Ed Chynoweth Cupin ja valittiin liigan l\xc3\xa4ntisen konferenssin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Winterhawks eteni my\xc3\xb6s Memorial Cupin finaaliin, jonka vei kuitenkin QMJHL-joukkue Halifax Mooseheads lukemin 4\xe2\x80\x936. Petan voitti turnauksen sy\xc3\xb6tt\xc3\xb6p\xc3\xb6rssin yhdeks\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. H\xc3\xa4n pelasi kauden aikana my\xc3\xb6s CHL Top Prospects Gamessa ja valittiin 17. maaliskuuta 2013 CHL:n viikon pelaajaksi._NEWLINE_Winnipeg Jets varasi Petanin toisella kierroksella 43. pelaajana NHL:n varaustilaisuudessa 2013. H\xc3\xa4n teki saman vuoden joulukuussa kolmivuotisen tulokassopimuksen seuran kanssa. Petan nousi kaudella 2013\xe2\x80\x932014 Winterhawksin varakapteeniksi. H\xc3\xa4n voitti j\xc3\xa4lleen tehoilla 35+78=113 WHL:n sy\xc3\xb6tt\xc3\xb6p\xc3\xb6rssin ja sijoittui pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Spokane Chiefsin Mitch Holmberg. Petan eteni Winterhawksin kanssa WHL:n finaaleihin, mutta mestaruuden vei kuitenkin Edmonton Oil Kings otteluvoitoin 4\xe2\x80\x933. H\xc3\xa4net valittiin kauden p\xc3\xa4\xc3\xa4tteeksi liigan l\xc3\xa4ntisen konferenssin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Kaudella 2014\xe2\x80\x932015 Petan nousi joukkueensa kapteeniksi. H\xc3\xa4n oli Winterhawksin paras sy\xc3\xb6tt\xc3\xa4j\xc3\xa4 ja toiseksi paras pistemies Oliver Bjorkstrandin j\xc3\xa4lkeen. Petan sijoittui WHL:n pistep\xc3\xb6rssiss\xc3\xa4 seitsem\xc3\xa4nneksi. H\xc3\xa4n jakoi koko liigan kev\xc3\xa4\xc3\xa4n 2015 pudotuspelien pistep\xc3\xb6rssin voiton Kelowna Rocketsin Leon Draisaitlin kanssa. Petan valittiin kauden p\xc3\xa4\xc3\xa4tteeksi WHL:n it\xc3\xa4isen konferenssin toiseen t\xc3\xa4hdist\xc3\xb6kent\xc3\xa4lliseen._NEWLINE_Petan on Portland Winterhawksin seurahistorian kaikkien aikojen runkosarjan viidenneksi paras pistemies tehty\xc3\xa4\xc3\xa4n yhteens\xc3\xa4 252 ottelussa tehot 110+248=358. Saldo on my\xc3\xb6s joukkueen paras 2000-luvulla._NEWLINE_Kauden 2015\xe2\x80\x932016 Petan aloitti suoraan Winnipeg Jetsin NHL-joukkueessa. H\xc3\xa4n teki n\xc3\xa4in ollen NHL-debyyttins\xc3\xa4 kauden avauskierroksella 8. lokakuuta 2015 vieraissa Boston Bruinsia vastaan, jolloin Petan sai j\xc3\xa4\xc3\xa4aikaa tasan kymmenen minuuttia. H\xc3\xa4n teki ottelussa my\xc3\xb6s NHL-uransa avausmaalin. Petan pelasi 14 ottelua tehden yhden maalin, kunnes h\xc3\xa4net l\xc3\xa4hetettiin farmijoukkue Manitoba Mooseen, AHL:\xc3\xa4\xc3\xa4n marraskuussa 2015.\n_START_SECTION_\nMuuta\n_START_PARAGRAPH_\nPetanin isoveli Alex pelaa Michiganin teknillisen yliopiston joukkueessa.'